3. ลักษณะการประกอบธุรกิจ

(1) ประวัติความเป็นมาและการเปลี่ยนแปลงและพัฒนาการที่สำคัญ
รวมทั้งลักษณะการประกอบธุรกิจที่ผ่านมา

บริษัทฯ ประกอบธุรกิจสถานพยาบาล ให้บริการรักษาโรคทั่วไป ป้องกันโรค สร้างเสริมสุขภาพ
และฟื้นฟูสุขภาพ ทั้งผู้ป่วยในและผู้ป่วยนอก ตลอด 24 ชั่วโมง
โดยคณะแพทย์ผู้เชี่ยวชาญเฉพาะทางหลายสาขา พร้อมเครื่องมือและอุปกรณ์การแพทย์ที่ทันสมัย
ประกอบด้วยทีมงานที่มีความพร้อมจึงสามารถให้บริการรักษาพยาบาลได้กับผู้ป่วยเกือบทุกประเภท

 ปี 2521 บริษัทฯเริ่มก่อตั้งขึ้นมาในรูปของบริษัทจำกัด โดยทุนจดทะเบียนเริ่มแรก 22 ล้านบาท
ปัจจุบันบริษัทฯ มีทุนจดทะเบียนและทุนชำระแล้ว 125 ล้านบาท

  ปี 2535 บริษัทฯ เข้าเป็นบริษัทจดทะเบียนในตลาดหลักทรัพย์แห่งประเทศไทย 

   ปี 2537 จดทะเบียนแปรสภาพเป็นบริษัทมหาชนจำกัด เลขทะเบียน 0107537001064

   ปี 2548 บริษัทฯ
  ได้พิจารณาขยายการลงทุนโดยการซื้อโรงพยาบาลและที่ดินซึ่งเป็นทรัพย์สินของบริษัท
  ศุภมิตรเวชการ จำกัด มูลค่า 310 ล้านบาท ซึ่งผ่านการอนุมัติจากผู้ถือหุ้นเมื่อวันที่ 23 ธันวาคม
  2548

   ปี 2549 บริษัทฯ ได้ขยายกิจการงานให้บริการโดยการก่อตั้งโรงพยาบาลเอกชล 2
  ซึ่งเริ่มเปิดให้บริการตั้งแต่วันที่ 20 พฤศจิกายน 2549 โดยให้บริการตรวจรักษาผู้ป่วยนอก
  และเปิดรับผู้ป่วยในจำนวน 100 เตียง
  อีกทั้งโรงพยาบาลเอกชลสามารถรองรับผู้ป่วยในได้จำนวน 262 เตียง จึงทำให้โรงพยาบาลทั้ง
  2 แห่ง มีจำนวนเตียงที่สามารถรองรับผู้ป่วยใน รวมทั้งสิ้น 362 เตียง

   ปี 2550 โรงพยาบาลเอกชลได้รับการรับรองมาตรฐานคุณภาพโรงพยาบาล (HA หรือ
  Hospital Accreditation) จากสถาบันรับรองคุณภาพสถานพยาบาล (องค์การมหาชน) หรือ
  สรพ. เมื่อวันที่ 12 มีนาคม 2550 และโรงพยาบาลเอกชล 2 ได้รับรางวัลดีเด่นประจำปี 2550
  ประเภทส้วมสาธารณะในโรงพยาบาล เมื่อวันที่ 30 กันยายน 2550 จากศูนย์อนามัยที่ 3 ชลบุรี
  กรมอนามัย กระทรวงสาธารณสุข

   ปี 2551 โรงพยาบาลเอกชล 2
  ได้ผ่านการรับรองการขึ้นทะเบียนเป็นสถานพยาบาลที่ให้บริการฟอกเลือด
  ด้วยเครื่องไตเทียมของสำนักงานประกันสังคม ตั้งแต่ 1 มีนาคม 2551
  และได้ผ่านการรับรองมาตรฐานระบบคุณภาพ ISO 9001:2000 จาก Bureau Veritas
  Certification Thailand : BV เมื่อวันที่ 16 กรกฎาคม 2551
  สำหรับโรงพยาบาลเอกชลอยู่ระหว่างการเตรียมความพร้อม
  เพื่อรองรับการตรวจประเมินมาตรฐานคุณภาพโรงพยาบาล (Hospital Re–accreditation)
  จากสถาบันรับรองคุณภาพสถานพยาบาล (องค์การมหาชน) หรือ สรพ.

   ปี 2552 โรงพยาบาลเอกชลได้รับรางวัล Gold Hospital Quality Award และ
  โรงพยาบาลเอกชล 2 ได้รับรางวัล Standard Hospital Quality Award จากบริษัท
  ประกันชีวิต AIA เมื่อวันที่ 27 พฤศจิกายน 2552

(2) ภาพรวมการประกอบธุรกิจของบริษัทฯ ดำเนินงานอยู่ในปัจจุบัน

บริษัท โรงพยาบาลเอกชล จำกัด (มหาชน) ทำธุรกิจโรงพยาบาล โดยเปิดโรงพยาบาลแห่งแรก
เมื่อปี พ.ศ. 2524 ชื่อ “ โรงพยาบาลเอกชล ” ปัจจุบันรับผู้ป่วยได้ 262 เตียง ต่อมาเมื่อ พ.ศ.
2549 ได้เปิดโรงพยาบาลแห่งที่ 2 ชื่อว่า “ โรงพยาบาลเอกชล 2 ” สามารถรับผู้ป่วยได้ 270
เตียง แต่ปัจจุบันขออนุญาติรับผู้ป่วย 100 เตียง

ทั้งสองโรงพยาบาล ให้บริการตรวจรักษาโรคทุกชนิด
โดยแพทย์เฉพาะทางรวมทั้งบริการตรวจสุขภาพ เพื่อเป็นการเฝ้าระวังโรค ป้องกันการเกิดโรค
บริการส่งเสริมสุขภาพ และฟื้นฟูสมรรถภาพ ครบวงจร เปิดให้บริการทุกวัน รวมทั้งวันหยุดราชการ
การให้บริการผู้ป่วยฉุกเฉิน ผู้ประสบอุบัติเหตุทุกชนิด ไม่เฉพาะในเวลากลางวันเท่านั้น
ปฏิบัติการได้ตลอด 24 ชั่วโมง ด้วยทีมงาน แพทย์ พยาบาล เทคนิคการแพทย์ผู้ช่วยชีวิต
พร้อมอุปกรณ์ทางการแพทย์ ยา ทันสมัยที่จำเป็นในการช่วยชีวิตครบถ้วน

นอกจากการตรวจรักษาโรคปกติ ณ แผนกตรวจโรคผู้ป่วยนอก หรือแผนก OPD แล้ว
ผู้ป่วยที่จำเป็นต้องดูแลใกล้ชิด หรือผู้ป่วยหนัก จักต้องรับไว้รักษาในโรงพยาบาล
สามารถเลือกพักห้องปกติธรรมดา สะดวกสบาย ห้องพิเศษ ห้องเดี่ยว ห้องคู่ ห้องพิเศษ Deluxe

ทางโรงพยาบาลเห็นความสำคัญเรื่องการขนย้ายคนไข้ การส่งต่อคนไข้ คนไข้กลับไปพักฟื้นต่อที่บ้าน
หรือการช่วยเหลือผู้ป่วยประสบอุบัติเหตุบนท้องถนน จึงจัดเตรียมรถ Ambulance
พร้อมอุปกรณ์ทันสมัย ออกซิเจน ยาช่วยชีวิตที่จำเป็น
และทีมให้การรักษาพยาบาลที่ชำนาญการไว้สองแห่ง บริการภายในจังหวัดชลบุรีและนอกจังหวัดชลบุรี
ทั่วประเทศไทยตามได้ตลอด 24 ชั่วโมง

นอกจากนี้ โรงพยาบาลยังให้บริการตรวจนอกสถานที่ โดยการออกหน่วยต่างๆ เช่น
ตรวจสุขภาพประจำปี ตรวจรักษาโรคตามโรงงาน และองค์กรต่างๆ
และบางครั้งออกหน่วยแพทย์เคลื่อนที่ ตามกิจกรรมหรือเหตุการณ์พิเศษเมื่อมีผู้ร้องขอ
รวมทั้งการติดตามเยี่ยมผู้ป่วยที่บ้าน ภายหลังจากการรักษาจนปลอดภัยพ้นอันตราย
และกลับไปพักฟื้นต่อที่บ้าน

โรงพยาบาลเอกชล และโรงพยาบาลเอกชล 2 จะให้บริการเน้นสิทธิของผู้ป่วยแตกต่างกันบ้าง คือ
ผู้ป่วยใช้สิทธิประกันสังคม จะจัดบริการไว้ที่โรงพยาบาลเอกชล 2
เพราะสถานที่แผนกผู้ป่วยนอกจะกว้างขวางกว่า รวมทั้งเตียงรับผู้ป่วยใน
ขยายได้มากกว่าโรงพยาบาลแห่งแรก

การให้บริการตรวจรักษาโรคเฉพาะทาง ผู้ป่วยสามารถเลือกใช้บริการได้ทั้ง 2 โรงพยาบาล
โดยแพทย์ผู้ชำนาญการของบริษัทฯ ทางโรงพยาบาลเอกชล มีแผนกไตเทียมทั้ง 2 โรงพยาบาล
ส่วนหน่วย ทันตกรรมกลาง จะจัดไว้ที่โรงพยาบาลเอกชลแห่งแรก นอกจากนี้
ในการรักษาพยาบาลโรคไข้หวัดใหญ่ 2009 มีบริการทั้ง 2 โรงพยาบาล ด้วยแพทย์ทีมงาน
อุปกรณ์เครื่องมือแพทย์ ห้องปฏิบัติการตรวจหาเชื้อไวรัส และยารักษา ที่พร้อมสะดวกรวดเร็ว

นอกจากให้บริการตรวจรักษาโรคเป็นงานหลักแล้ว โรงพยาบาลยังได้จัดการประชุมทางวิชาการ
เพื่อให้ความรู้กับญาติ ผู้ป่วย เจ้าหน้าที่ ในเรื่องต่างๆ เช่น โรคเบาหวาน โรคไขมันในโลหิตสูง
โรคอ้วน โรคเส้นเลือดหัวใจตีบตัน โรคไข้เลือดออก หรือความรู้เรื่องการดูแลสุขภาพของผู้สูงวัย
เป็นต้น โดยเชิญผู้ชำนาญการทั้งภายนอกโรงพยาบาล และภายในโรงพยาบาลเป็นวิทยากร
ซึ่งจะมีการดำเนินงานตลอดปี

เรื่องการพัฒนาคุณภาพบริการตรวจรักษาให้เป็นมาตรฐาน บริษัท โรงพยาบาลเอกชล จำกัด
(มหาชน) เห็นเป็นเรื่องจำเป็นต้องพัฒนาทั้ง 2 โรงพยาบาล จนได้ผ่านการรับรองคุณภาพมาตรฐาน
ISO และระบบคุณภาพมาตรฐาน HA (Hospital Accreditation) แล้ว
และการพัฒนาก็ยังคงดำเนินการต่อเนื่องมิได้หยุดยั้งเพียงบันไดขั้นแรก ได้พัฒนาระบบคุณภาพ HA
เป็นการต่อยอด ซึ่งอยู่ระหว่างดำเนินการขอรับการ Reaccreditation ในเร็ววันนี้